Hanasaaren voimalaitos

Hanasaaren voimalaitosalueella Helsingin Hanasaaressa on ollut Hanasaaren A-voimala, joka on purettu, ja on edelleen Hanasaaren B-voimala. B-voimalaitos tuottaa kivihiilestä sähköä 220 MW ja lämpöä 420 MW teholla. Laitoksen hyötysuhde sähkön ja kaukolämmön yhteistuotannossa on 86 prosenttia. Voimalaitos suljetaan huhtikuussa 2023.

Voimaloiden historiaa

Suvilahdesta Hanasaareen 
Voimalaitosalueella on Suvilahden höyryturbiinilaitos, joka aloitti toimintansa 1909. Helsingin kasvaessa seuraava voimala rakennettiin Salmisaareen, mutta lisää tarvittiin. Hanasaaren A-voimalan suunnitteli arkkitehti Vera Rosendahl, ja sen rakentaminen aloitettiin vuonna 1957. Se saatiin valmiiksi alkuvuonna 1960. B-voimalan suunnittelutyöt aloitettiin 1962, ja sen piirsi arkkitehti Timo Penttilä. Koko Hanasaaren vihkiminen päästiin suorittamaan 1967. Hanasaaren B-voimalaitos aloitti toimintansa vuonna 1974. Sen suunnittelussa huomioitiin erityisesti voimalaitoksen sovittaminen kaupunkiympäristöön.

Hanasaari A:n purkaminen 

Hanasaaren A-voimalaitos toimi 30 vuotta, ja vuodesta 2000 se toimi varavoimalana. Joulukuussa 2006 kaupunginvaltuusto päätti sen purkamisesta. Hanasaari A purettiin vuosina 2007–2008. Ennen purkutöitä tehtiin huolellinen rakennusten, laitteiden ja työn historian tallennus. Hannes Vartiainen ja Pekka Veikkolainen ovat tehneet puretusta voimalasta dokumenttielokuvan Hanasaari A. Hanasaaren A-voimalaitoksen sisätiloissa kuvattiin vuosina 2006–2007 Ennätystehdasta.

Satama 
Hanasaaren voimalaitoksen polttoainekuljetuksia palvelee Hanasaaren polttoainesatama, eli hiilisatama. Sen omistaa Helen Oy, ja satamanpitäjänä toimii Helsingin Satama Oy. Voimalaitoksella käytettävä kivihiili ja raskas polttoöljy tuodaan laitokselle sataman kautta. Kivihiili siirretään satamasta kivihiilikentälle varastoitavaksi, josta se ohjataan edelleen polttoon. Satama sijaitsee Hanasaaren kaakkoisrannalla kivihiilivaraston vieressä, Hanasaaren laiturilla. Alue sijaitsee asemakaavan ulkopuolella, ja nykyinen satama ja hiilivarasto on yleiskaavaluonnoksessa merkitty viheralueeksi. Se kuului aikaisemmin Sörnäisten satamaan, mutta jatkaa toimintaansa sataman lakkauttamisen jälkeenkin.

Voimalaitos purkaa hiiltä laivoista, esimerkiksi M/S Alppilasta (kapasiteetti 23 361 m³), jonka omistaa ESL Shipping ja matkustaa Laukaansuun satamasta.

Voimalaitosalueelle suunniteltu asuinalue 
B-voimalaitos puretaan uusien asuintalojen ja ranta-alueiden alta. Alue edellyttää maaperän puhdistustoimenpiteitä, sillä B-voimalan lähellä havaittiin vuonna 2006 syanidipitoisuuksia. Puhdistus voi viedä useita vuosia. Joulukuussa 2015 Helsingin kaupunginvaltuusto päätti, että Hanasaaren voimalaitos suljetaan vuoteen 2024 mennessä. Kesällä 2021 uutisoitiin, että voimala suljetaan huhtikuussa 2023 eli hieman odotettua aikaisemmin. Samaan aikaan on tarkoitus ottaa käyttöön Vuosaaren biolämpölaitos, joka kattaa noin neljäsosan siitä energiasta, jota Hanasaaren voimala on tuottanut kivihiilellä. Loput korvataan lämpöpumpuilla ja energian varastoinnilla. Myös Salmisaaren laitos aiotaan sulkea.

Katso myös
 Luettelo Suomen korkeimmista rakennuksista ja rakennelmista

Lähteet

Aiheesta muualla 

 Hanasaaren kivihiilivoimalaitos Helenin sivuilla
 Helen: Hanasaaren voimalaitos 40 vuotta
 Hanasaaren hiilikasat historiaan – tilalle pienempiä biolämpölaitoksia; YLE 17.6.2015

Suomen kivihiilivoimalat
Helsingin rakennukset ja rakennelmat
Helen
Timo Penttilän suunnittelemat rakennukset